जब पाण्डव वनयात्रा के लिए निकल गए और हस्तिनापुर की जनता को यह बात मालूम हुई तो उनके दुःख का पाराबार न रहा। सब शोक से व्याकुल होकर आपस में कहने लगे कि दुर्योधन के राज्य में हम, हमारा वंश, प्राचीन सदाचार और घर-द्वार सुरक्षित नहीं रह सकते क्योंकि जब राजा पापी हो और उसके सहायक भी पापी हों तो भला कुल-मर्यादा, आचार, धर्म और अर्थ कैसे सुरक्षित रह सकते हैं? वैसे अर्थ-लोलुप, घमण्डी और क्रूर के शासन में इस पृथ्वी का सर्वनाश निश्चित है। अतः आओ, हम सब वहीं चलकर रहें, जहाँ हमारे दयालु, यशस्वी और धर्मनिष्ठ महात्मा पाण्डव गए हैं।